Maatietopalvelu

Kyselyvastaus

**Asiakirjan tunnus:** KT1008

**Päivämäärä**: 20.3.2025

**Julkisuus:** Julkinen

Kamerun / Southern Cameroons National Council (SCNC)

Cameroon / Southern Cameroons National Council (SCNC)

Kysymykset

1. Onko Southern Cameroon National Council (SCNC) edelleen toiminnassa? Minkälaista toimintaa järjestöllä mahdollisesti on?  
2. Kohdistuuko SCNC:n (entisiin) jäseniin oikeudenloukkauksia?

Questions

1. Is Southern Cameroon National Council (SCNC) still in operation? What kind of activities does the organization possibly have?

2. *Are (former) members of the SCNC subject to human rights violations?*

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

# Onko Southern Cameroons National Council (SCNC) edelleen toiminnassa? Minkälaista toimintaa järjestöllä on?

**Taustaa lyhyesti**

1990-luvulla perustettu separatistiliike SCNC on nauttinut laajaa kannatusta Kamerunin englanninkielisen alueen (anglofonialueen) väestön keskuudessa. SCNC:n yhteyteen perustettiin militantti nuorisosiipi *Southern Cameroons Youth League* (SCYL)[[1]](#footnote-1). Molemmat organisaatiot ovat kukoistaneet etenkin anglofonien diasporan keskuudessa. SCNC:lle syntyi lukuisia sirpaleryhmiä 1990-luvun lopulla ja 2000 luvulla.[[2]](#footnote-2)

Yaoundén hallitus julisti SCNC:n ja sen nuorisosiiven laittomaksi tammikuussa 2017, koska niiden katsottiin ”uhkaavan kansallista turvallisuutta” ja olevan Kamerunin ”perustuslain vastaisia”. SCNC:n kansallinen puheenjohtaja Ngala Nfor vakuutti SCNC:n kuitenkin jatkavan toimintaa. Laittomaksi julistaminen oli jatkoa anglofonialueen Bamendassa marraskuussa 2016 CACSC (*The Cameroon Anglophone Civil Society Consortium*) -siviiliyhteiskunnan toimijoiden yhteenliittymän[[3]](#footnote-3) käynnistämille protesteille[[4]](#footnote-4). CACSC pyrki federalistiseen järjestelmään Kamerunin englannin- ja ranskankielisten alueiden kesken, SCNC taas pyrki anglofonialueen itsenäistymiseen.[[5]](#footnote-5) Marraskuussa 2017 Kamerunin viranomaiset antoivat pidätysmääräyksen 15:stä SCNC:n johtohenkilöstä ml. Julius Ayuk Tabesta. Anglofoniseparatisteja pidätettiin Nigeriassa tammikuussa 2018, ja Nigerian viranomaiset luovuttivat nämä Kamerunin viranomaisille.[[6]](#footnote-6) SCNC:n johtajille langetettiin elinkautiset vankeusrangaistukset.[[7]](#footnote-7) Human Rights Watch (HRW) -ihmisoikeusjärjestön Keski-Afrikan johtaja Lewis Mudge on todennut, että em. Kamerunin sotilastuomioistuimen oikeusprosessit olivat oikeusvaltioperiaatteen vastaisia.[[8]](#footnote-8)

Vaikka sekä SCNC että sen nuorisosiipi ovat osallistuneet mielenosoituksiin, vain jälkimmäisen mielenosoitukset ovat päättyneet usein väkivaltaisiin yhteenottoihin lainvalvontaviranomaisten kanssa.[[9]](#footnote-9) Monet nuorisosiiven jäsenet liittyivät itsepuolustusryhmiin, jotka tunnetaan usein nimellä *Amba Boys*. Nämä ryhmät ovat saaneet tukea diasporasta puolustaakseen paikallisia asukkaita valtion turvallisuusjoukkojen väkivallalta. Useat diasporassa asuvat, aseellista toimintaa tukevat varainkerääjät tai Amba Boys -ryhmiä sosiaalisessa mediassa puolustavat henkilöt ovat entisiä SCNC:n nuorisosiiven jäseniä.[[10]](#footnote-10)

**SCNC:n nykytilanne ja toiminta**

Ranskan maahanmuuttoviranomaisten (OFPRA) haastatteleman, Kamerunin poliittiseen ja turvallisuustilanteeseen erikoistuneen tutkijan[[11]](#footnote-11) mukaan (12.4.2024) SCNC[[12]](#footnote-12) on laittomasta statuksestaan huolimatta edelleen olemassa ja sillä on yhteiskunnallista ja poliittista toimintaa. Tutkijan mukaan SCNC:n sisällä on tiettyjä ideologisia tai poliittisia erimielisyyksiä, mutta on vaikea tietää, millaisia nämä erimielisyydet ovat ja kuinka merkittävä asema kullakin liikkeen keskeisistä henkilöistä on.[[13]](#footnote-13) Kamerunin tilanteeseen perehtyneen asiantuntijan[[14]](#footnote-14) mukaan (2.4.2024) SCNC on altis sisäisille poliittisille ja hallinnollisille erimielisyyksille. Asiantuntija arvioi, että SCNC on hajonnut Kamerunissa, ja sen tilalle on syntynyt itsenäisiä separatistiryhmittymiä, joita kuitenkin yhdistää SCNC:n poliittinen suuntaus. Hänen mukaansa SCNC:llä ei ole Kamerunissa virallista johtajaa.[[15]](#footnote-15) Kamerunin poliittiseen ja turvallisuustilanteeseen erikoistunut tutkija erittelee vanhemman sukupolven SCNC:n jäsenten ja taisteluihin osallistuvien nuorempien henkilöiden tilannetta: vanhimmat henkilöt voivat kertoa olevansa SCNC:n jäseniä, kunhan tuntevat olonsa turvalliseksi keskustelukumppaninsa kanssa. Nuoret saattavat osallistua taisteluihin ja käyttää väkivaltaa ilman, että edes tietävät SCNC:stä juuri mitään. Tutkija huomauttaa, että SCNC järjestää edelleen tapaamisia. Lisäksi SCNC harjoittaa edelleen ”logistista toimintaa”, jolla autetaan pakenevia vankeja tai otetaan yhteyttä Yaoundéssa pidätettyinä oleviin tovereihin. Kamerunin aktivistit lähettävät edelleen kirjeitä ja vetoomuksia[[16]](#footnote-16) ulkomaille. Lisäksi maanpaossa elävät kamerunilaiset ovat jo vuosien ajan voineet paeta Kamerunin anglofonialueelta SCNC:n tarjoamalla avulla.[[17]](#footnote-17)

OFPRA:n 18.6.2024 julkaisemassa raportissa todetaan, ettei käytettävissä olevissa julkisissa lähteissä mainita SCNC:n järjestäneen mielenosoituksia Kamerunissa lokakuun 2017 mielenosoitusten tukahduttamisen jälkeen.[[18]](#footnote-18) Lisäksi raportissa todetaan, ettei SCNC:n sosiaalisen median sivujen ja profiilien[[19]](#footnote-19) tarkastelussa paljastu mitään viimeaikaista laajamittaista toimintaa, vaan ainoastaan Kamerunin ulkopuolella käynnistettyjä paikallisia toimia (mielenosoituksia, kokouksia ja varainkeruuta).[[20]](#footnote-20)

Tällä hetkellä (14.3.2025) *SCNC Southern Cameroons National Council Headquarter's page* -nimisellä Facebook-sivulla on n. 2600 seuraajaa. Uusin päivitys on julkaistu 15.1.2017.[[21]](#footnote-21) Facebook-sivuilla viitataan verkkosivulle <https://www.scncforsoutherncameroons.net/>[[22]](#footnote-22), jonka toiminta on kuitenkin lakkautettu[[23]](#footnote-23). *Southern Cameroons National Council (SCNC)* -nimisessä, julkisessa Facebook-ryhmässä on noin 1000 jäsentä. Uusin sivuilla julkaistu päivitys on linkki erääseen 3.3.2025 julkaistuun Youtube-videoon[[24]](#footnote-24).[[25]](#footnote-25) *Scnc-Southern Cameroons National Council Uk* -nimisellä, Iso-Britanniassa julkaistavalla Facebook-sivulla on n. 18 000 seuraajaa, ja uusin päivitys on tehty 10.3.2025. Päivitys koskee Iso-Britanniassa Kamerunin hallintoa vastaan pidettyä mielenosoitusta.[[26]](#footnote-26) <http://thescnc.org/> -niminen verkkosivu löytyy ainoastaan internetin arkistosta, ja sivuja on päivitetty viimeksi ilmeisesti vuonna 2018.[[27]](#footnote-27)

Ks. lisäksi tämän vastauksen edellinen kohta, jossa todetaan, että monet nuorisosiiven jäsenet liittyivät erilaisiin itsepuolustusryhmiin.[[28]](#footnote-28)

# Kohdistuuko SCNC:n (entisiin) jäseniin oikeudenloukkauksia?

OFPRA:n haastatteleman, Kamerunin poliittiseen ja turvallisuustilanteeseen erikoistuneen tutkijan mukaan (12.4.2024) Kamerunin hallitus ei tee eroa SCNC:n ja laajalle levinneiden aseellisten ryhmien välillä, vaikka SCNC onkin rauhanomainen liike. Kamerunin hallitus pitää kaikkia ”terroristeina”, vaikka SCNC on aina kannattanut asioiden rauhanomaista käsittelyä keskustellen.[[29]](#footnote-29)

OFPRA:n haastattelema, niin ikään anonyyminä pysyttelevä asiantuntija on todennut (2.4.2024) ettei SCNC enää jaa jäsenkortteja Kamerunissa, koska kannattajaa, jolla on pidätyksen yhteydessä hallussaan tällainen kortti, syytetään automaattisesti terroristiksi. SCNC:n jäsenet voivat hankkia jäsenkortteja Kamerunin ulkopuolelta. Yaoundén hallitus syyttää SCNC:tä väkivaltaisuuksista englanninkielisessä Kamerunissa, ja olisi vaarallista käyttää SCNC:n jäsenkorttia [jollakin tavalla] hyödyksi.[[30]](#footnote-30)

HRW raportoi (2/2022, haastattelut 12/2020–10/2021) Yhdysvalloista Kameruniin palautettujen turvapaikanhakijoiden, ml. SCNC:n jäsenten tai tukijoiden kohtelusta Kamerunissa: poliisi pahoinpiteli erään entisen SCNC:n jäsenen, ja erään syytettiin Doualan sotilastuomioistuimessa ”levittäneen valeuutisia, joiden mukaan hän oli joutunut Kamerunin hallituksen väärinkäytösten kohteeksi SCNC:n ja separatistien kannattamisesta johtuen”. Yhtä haastateltua uhkailtiin sotilastuomioistuimeen joutumisesta, koska Yhdysvaltain viranomaiset olivat paljastaneet Kamerunin viranomaisille, että palautetulla oli SCNC:n jäsenkortin. Eräs haastateltava pidätettiin, koska hän oli joutunut SCNC:ssä tekemiensä toimien vuoksi viranomaisten ”Amba Boys-listalle”.[[31]](#footnote-31) HRW raportoi 18.7.2024, että Yhdysvallat on toukokuusta 2024 lähtien hyväksynyt näiden Kameruniin palautettujen henkilöiden paluun takaisin Yhdysvaltoihin humanitaarisista syistä.[[32]](#footnote-32)

Käytettävissä olevista ranskan- ja englanninkielisistä lähteistä ei löytynyt tuoreempaa tietoa, kohdistuuko nimenomaan (entisiä) SCNC:n jäseniä kohtaan oikeudenloukkauksia. Useissa keskeisissä ihmisoikeuslähteissä mainitaan yleisellä tasolla oikeudenloukkauksia esiintyvän mm. Kamerunista irtautumista kannattavia henkilöitä kohtaan.[[33]](#footnote-33)

Belgian maahanmuuttoviranomaiset (CGRA / CEDOCA) haastattelivat vuonna 2022 useita tahoja anglofonien ja muiden Kamerunin kansalaisten paluuolosuhteista Kameruniin.[[34]](#footnote-34) ARECC -järjestön[[35]](#footnote-35) puheenjohtajan Robert Alain Lipothyn mukaan (12.4.2022) englannin- ja ranskankielisten palaajien kohtelu ei poikkea toisistaan. Sen sijaan kunkin palaajan henkilökohtaiset toimet voivat oikeuttaa poikkeavan kohtelun.[[36]](#footnote-36) Haavoittuvassa asemassa oleville henkilöille apua tarjoavan kansalaisjärjestön edustaja kertoi (24.3.2022), että lentokenttätarkastukset ovat kaikille samat, lukuun ottamatta henkilöitä, jotka ovat Kamerunin tiedustelupalvelun kirjausten mukaan osallistuneet valtionvastaiseen poliittiseen toimintaan. Tällaisessa tapauksessa henkilöä vastaan voidaan soveltaa erityissäännöksiä, ja sekä ranskan- että englanninkieliset henkilöt ovat vaarassa joutua pidätetyiksi. Joitakin henkilöitä vastaan on nostettu syytteitä ja tuomittu oikeudenkäynneissä, jotka eivät ole olleet läpinäkyviä. Joitakin henkilöitä ei tämän lähteen mukaan kuitenkaan koskaan tuomita.[[37]](#footnote-37)

ACAT Cameroon -järjestön[[38]](#footnote-38) koordinaattori Maxime Bissayn mukaan (21.3.2022) viranomaisten toimien kohteena ovat sellaiset englanninkieliset henkilöt, joiden epäillään tai jotka ovat suoraan sekaantuneet anglofonialueen separatistikriisiin.[[39]](#footnote-39) Kotouttamisen parissa toimiva kansalaisjärjestö totesi (29.3.2022) niin ikään, että englanninkielisten paluumuuttajien kohtaamat ongelmat eivät ole ”järjestelmällinen ilmiö”. Ongelmia kohtaavat ne, joiden epäillään osallistuvan aktiivisesti separatistiryhmien rahoittamiseen ja/tai varustamiseen tai jotka ovat aktiivisesti mukana anglofonialueen konfliktissa. Kamerunin hallituksen tiedustelupalvelu katsoo, että osa näistä henkilöistä saattaa olla Euroopassa. Järjestön mukaan englanninkielisen henkilön osallistuminen aktiivisesti konfliktiin voi johtaa kostotoimiin häntä vastaan. Sen sijaan ei ole välttämättä syytä olla huolissaan, jos henkilö vain ottaa kantaa asian puolesta. Viranomaiset kiinnittävät huomiota sellaisiin aktiivisesti toimiviin anglofoneihin, jotka tukevat aseistettuja separatisteja esimerkiksi taloudellisesti tai ovat muuten aktiivisesti osallisena konfliktissa.[[40]](#footnote-40)

Kotouttamisesta vastaava [tarkemmin nimeämätön] järjestö totesi (29.3.2022), että Kamerunin tiedustelupalvelu on rekisteröinyt sellaiset henkilöt, joiden epäillään rahoittavan separatistiryhmiä tai olevan muuten aktiivisessa roolissa konfliktissa. Kamerunin tiedustelupalvelu antaa hälytyksiä lentokentillä työskenteleville poliiseille. Hälytysten kohteena oleva henkilö tutkitaan ja kuulustellaan, ja henkilö voidaan pitää tätä varten pidätettynä lentoasemalla enintään 48 tuntia. Henkilö saa lähteä, jos epäilyt saadaan selvitetyksi. 48 tunnin määräajan jälkeen asia voidaan siirtää syyttäjälle, jos tarvitaan lisätutkimuksia. Tällöin henkilön pidätys jatkuu. Sellaiset paluumuuttajat, jotka eivät itse ole sitoutuneita anglofoniaktivisteja, mutta joilla on läheiset suhteet separatistiaktivisteihin, ovat tavanomaisten rutiinitarkastusten kohteena lentokentillä ilman muita ongelmia. Kun tutkinta on päättynyt, heidät päästetään maahan ilman viranomaisten erityistä valvontaa.[[41]](#footnote-41)

Kamerunilaisen maahanmuuttoasiantuntijan mukaan (2.5.2022) sellaisilla englanninkielisillä palaajilla on ongelmia, jotka ovat separatistiliikkeiden johtajia tai jotka ovat todistettavasti separatistiliikkeiden vankkoja kannattajia ja rahoittajia. Useimmat heistä ovat maahanmuuttoasiantuntijan mukaan Kamerunin hallituksen tietokannoissa. Cedoca kysyi tältä lähteeltä, minkälaisia vaikeuksia (kuulustelu, kiristys, pidätys, pahoinpitely, vangitseminen) edellä mainitut henkilöryhmät saattavat kohdata. Lähteen mukaan kaikenlaisia kysyjän mainitsemia ongelmia riippuen siitä, missä määrin henkilö on osallistunut ”valtion vastaiseen vihamielisyyteen”. [[42]](#footnote-42)

Kamerunilaisen poliittisen analyytikon mukaan (sähköpostit 24.3.2022 ja 28.3.2022) diasporassa elävät anglofoniaktivistit ovat palatessaan vangitsemisen, ml. ”vainon” ja ”kidutuksen” vaarassa. Analyytikon mukaan Kamerunin viranomaiset epäilevät kaikkien diasporassa asuvien anglofonien olevan separatisteja tai anglofoniseparatistien kannattajia. Näin ollen anglofoneihin kiinnitetään paluun yhteydessä erityistä huomiota, ja anglofonit ovat ulkomailta palatessaan tai tultuaan karkotetuksi mistä tahansa syystä, vaarassa joutua kostotoimenpiteiden kohteeksi tai jopa vangituksi.[[43]](#footnote-43) Erityisellä huomiolla analyytikko tarkoittaa (10.5.2022) palaajan asiakirjojen ja matkatavaroiden erityistarkastusta, jossa etsitään todisteita siitä, että he tukevat separatisteja. Lisäksi järjestetään perusteellinen kuulustelu, jos henkilö on englanninkielinen. Kamerunissa henkilön taustaa voidaan arvioida pelkän sukunimen perusteella, vaikkakin samannimiset ”heimot” sekoittuvatkin keskenään. Edellä mainitut kostotoimenpiteet ja vankeusrangaistukset voivat tulla kyseeseen siinä tapauksessa, että lentokentällä suoritetun perusteellisen kuulustelun aikana viranomaisten epäily ei hälvene siitä, että henkilö on separatisti tai separatistien tukija.[[44]](#footnote-44)

Freedom House -kansalaisjärjestö luokittelee Kamerunin ei-vapaaksi valtioksi, ja Kamerun saa poliittisten vapauksien osalta vain 6 pistettä 40:stä, ja kansalaisvapauksien osalta 6 pistettä 60:stä, kokonaispistemäärän ollessa 15/100. Freedom House toteaa poliittisia ja kansalaisvapauksia tarkastelevassa katsauksessaan (tarkasteluvuosi 2023), että Kamerunin hallitus on nostanut terrorismi- ja kapinasyytteitä oppositiojohtajia ja separatistien kannattajia vastaan. Heitä vangitaan usein ilman asianmukaista oikeudenkäyntiä ja ilman mahdollisuuksia valittaa vangitsemisestaan. Anglofoniaktivisteihin on kohdistunut myös häirintää ja väkivaltaa.[[45]](#footnote-45) YK:n korkea edustaja on vaatinut (8/2024) Kamerunia muuttamaan terrorisminvastaista lakiaan, jota ihmisoikeuksia puolustavat ryhmät sanovat käytetyn toisinajattelijoiden hiljentämiseksi.[[46]](#footnote-46) Bertelsmann Stiftung toteaa, että vuonna 2014 säädetyn terrorisminvastaisen lain varjolla yleistynyt sotilastuomioistuinten käyttö rajoittaa kansalaisoikeuksia ankarasti.[[47]](#footnote-47)

Saman suuntaisesti Yhdysvaltain ulkoministeriön (USDOS) mukaan (tarkasteluvuosi 2023) väitetään yleisesti, että poliittisten vankien saamat vankeusrangaistukset liittyvät valtion turvallisuuteen, ml. ”Kamerunista irtautumiseen, terrorismiin, kapinaan, vallankumoukseen ja isänmaata kohtaan osoitettuun vihamielisyyteen”. Vankeusrangaistukset ylittävät monissa tällaisissa tapauksissa laissa säädetyt rajat kyseiselle rikokselle.[[48]](#footnote-48) Amnesty International mainitsee kymmeniä (”dozens”) anglofoneja olevan mielivaltaisesti pidätettyinä ja tuomittuina sotilastuomioistuimessa anglofonialueella vuosina 2017–2018 suorittamistaan toimista johtuen. Näihin väitettyihin toimiin lukeutuvat mm. ”terrorismi, Kamerunista irtautumispyrkimykset, väärän tiedon levittäminen, julkisten elinten ja virkamiesten halveksunta”.[[49]](#footnote-49)

Human Rights Watch (HRW) -ihmisoikeusjärjestön mukaan Kamerunin hallitus on vuoden 2025 presidentinvaalien (10/2025[[50]](#footnote-50)) lähestyessä ottanut tiukemman linjan mm. oppositiota vastaan. Maaliskuussa 2024 ministeri Paul Atanga Nji kielsi Jean-Michel Nintcheun johtaman APC:n[[51]](#footnote-51) ja Olivier Bilenin johtaman APT:n[[52]](#footnote-52) laittomina. Ministeri viittasi puheessaan Nintcheun ja AIG (Ambazonia Interim Government) -anglofoniseparatistiryhmän johtajan Ayuk Taben välisen hiljattaisen, vankilassa toteutuneen tapaamisen olleen kieltopäätöksen taustalla.[[53]](#footnote-53)

## Lähteet

Africanews 2.11.2018 / päivitetty 13.8.2024. *Cameroon's new separatist leader declares 'era of self defense'.* <https://www.africanews.com/2018/02/11/cameroon-separatists-name-new-leader-declares-era-of-self-defense/> (käyty 4.3.2025).

Amnesty International 2023. *Cameroon 2023.* <https://www.amnesty.org/en/location/africa/west-and-central-africa/cameroon/report-cameroon/> (käyty 19.3.2025).

Bertelsmann Stiftung 2024. *BTI 2024 Country Report. Cameroon.* <https://bti-project.org/fileadmin/api/content/en/downloads/reports/country_report_2024_CMR.pdf> (käyty 19.3.2025).

CGRA (Commissariat Général Aux Réfugiés Et Aux Apatrides) / CEDOCA (Centre de documentation et de recherches)

16.5.2022a. *Cameroun. Le traitement réservé par les autorités nationales aux anglophones de retour dans le pays.* <https://www.cgrs.be/sites/default/files/rapporten/coi_focus_cameroun._le_traitement_reserve_par_les_autorites_nationales_aux_anglophones_de_retour_dans_le_pays_20220516.docx_.pdf> (käyty 14.3.2025).

16.5.2022b. *Cameroun. Le traitement réservé par les autorités nationales à leurs ressortissants de retour dans le pays.* <https://www.cgrs.be/sites/default/files/rapporten/coi_focus_cameroun._le_traitement_reserve_par_les_autorites_nationales_a_leurs_ressortissants_de_retour_dans_le_pays_20220516.pdf> (käyty 14.3.2025).

CIA (Central Intelligence Agency) 13.3.2025. *The World Factbook. Cameroon.* <https://www.cia.gov/the-world-factbook/countries/cameroon/> (käyty 17.3.2025).

Freedom House 2024. *Freedom in the World 2024.* *Cameroon.* <https://freedomhouse.org/country/cameroon/freedom-world/2024> (käyty 19.3.2025).

GI-TOC (Global Initiative against Transnational Organized Crime) & ACLED (The Armed Conflict Location & Event Data Project) 9/2024. *Non-State Armed Groups and Illicit Economies in West Africa. Anglophone Separatists*. <https://globalinitiative.net/wp-content/uploads/2024/07/Anglophone-separatists-Non-state-armed-groups-and-illicit-economies-in-West-Africa-GI-TOC-and-ACLED-September-2024.pdf> (käyty 4.3.2025).

HRW (Human Rights Watch)

18.7.2024. *Deported Cameroonian Asylum Seekers Returned to US. Returnees Abused in Both Countries; US Breached Asylum Confidentiality.* <https://www.hrw.org/news/2024/07/18/deported-cameroonian-asylum-seekers-returned-us> (käyty 4.3.2025).

21.3.2024. *Cameroon: Government Bans Opposition Coalitions. Solidifies Crackdown on Free Association, Expression Ahead of 2025 Vote.* <https://www.hrw.org/news/2024/03/21/cameroon-government-bans-opposition-coalitions> (käyty 4.3.2025).

2/2022. *“How Can You Throw Us Back?”* *Asylum Seekers Abused in the US and Deported to Harm in Cameroon.* <https://www.hrw.org/sites/default/files/media_2022/03/us_cameroon0222_web.pdf> (käyty 4.3.2025).

3.9.2019. *Cameroon: Separatist Leaders Appeal Conviction. Grave Questions About Fairness of Trial*. <https://www.hrw.org/news/2019/09/03/cameroon-separatist-leaders-appeal-conviction> (käyty 4.3.2025).

International Crisis Group 31.3.2023. *A Second Look at Cameroon’s Anglophone Special Status*. <https://www.crisisgroup.org/sites/default/files/2023-03/b188-cameroon-anglophone-special-status_1.pdf> (käyty 4.3.2025).

Maahanmuuttovirasto / maatietopalvelu 16.9.2022. *Kamerun / Ammattiliittojen, etenkin moottoripyörätaksinkuljettajien, osallisuus anglofonialueen ja Kamerunin turvallisuusjoukkojen välisessä konfliktissa* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/60de627f-fff4-484f-aae5-c107d28fb7c1> (käyty 4.3.2025).

Mimi Mefo Info 29.4.2023. *Anglophone crisis: Separatist groups, others, write open letter to US president, accuse Cameroon of rights violations, seek intervention to resolve armed conflict.* <https://mimimefoinfos.com/anglophone-crisis-separatist-groups-others-write-open-letter-to-us-president-accuse-cameroon-of-rights-violations-seek-intervention-to-resolve-armed-conflict/> (käyty 14.3.2025).

OFPRA (Office Français de Protection des Réfugiés et Apatrides)

18.6.2024. *Cameroun: Le Southern Cameroons National Council depuis 2018.* <https://ofpra.gouv.fr/libraries/pdf.js/web/viewer.html?file=/sites/default/files/ofpra_flora/2406_cmr_scnc_depuis_2018_161930_web.pdf> (käyty 4.3.2025).

31.3.2021. *Cameroun: la Southern Cameroon Youth League (SCYL) de 2008 à 2018, et l’implication de la diaspora camerounaise dans la crise anglophone.* <https://www.ofpra.gouv.fr/libraries/pdf.js/web/viewer.html?file=/sites/default/files/ofpra_flora/2103_cmr_scyl_et_diaspora_151995_web.pdf> (käyty 4.3.2025).

Orock, Rogers / South African Institute of International Affairs 2021. “Cameroon’s Separatist War: Anglophone Grievances and its Diaspora” *Policy Insight, vol.* 117, s. 1–18. Saatavilla: <https://www.jstor.org/stable/pdf/resrep36163.pdf?refreqid=fastly-default%3A58a2c7d79c9a9b635a0f28b34168c5bd&ab_segments=&initiator=&acceptTC=1> (käyty 4.3.2025).

Reuters / Atabong, Amindeh Blaise; Crowe, Portia & Chopra, Tony 8.8.2024. *UN rights chief calls for access to Cameroon's Anglophone regions.* <https://www.reuters.com/world/africa/un-rights-chief-calls-access-cameroons-anglophone-regions-2024-08-08/> (käyty 4.3.2025).

RFI (Radio France Internationale) / Finnan, Daniel 18.1.2017. *Pro-independence Anglophone group defies Cameroon government ban.* <https://www.rfi.fr/en/africa/20170118-pro-independence-anglophone-group-defies-cameroon-government-ban> (käyty 4.3.2025).

SCNC (Southern Cameroons National Council) [päiväämätön]. *Southern Cameroons Separatist Organization.* Saatavilla Wayback Machine -palvelussa: <https://web.archive.org/web/20191215175929/http://thescnc.org/> (käyty 14.3.2025).

SCNC Southern Cameroons National Council Headquarter's page [päiväämätön]. [nimeämätön aloitussivu]. [Facebook]. <https://www.facebook.com/scncsoutherncameroonsnationalcouncil/> (käyty 14.3.2025).

Scnc-Southern Cameroons National Council Uk[päiväämätön]. [nimeämätön aloitussivu]. [Facebook]. <https://www.facebook.com/scncuk/> (käyty 14.3.2025).

Southern Cameroons National Council (SCNC) [päiväämätön]. [nimeämätön aloitussivu]. [Facebook]. <https://www.facebook.com/groups/380960971933105> (käyty 14.3.2025).

USDOS (United States Department of State) 23.4.2024. *Cameroon 2023 Human Rights Report.* <https://www.state.gov/wp-content/uploads/2024/02/528267-CAMEROON-2023-HUMAN-RIGHTS-REPORT.pdf> (käyty 19.3.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. SCYL:istä tarkempaa tietoa ks. OFPRA 31.3.2021. [↑](#footnote-ref-1)
2. Orock / South African Institute of International Affairs 2021, s. 6. [↑](#footnote-ref-2)
3. CACSC oli kattojärjestö, joka kokosi yhteen paikallisia lakimiehiä, opettajien ammattiliittoja ja opiskelijajärjestöjä tuomaan esiin kulttuurisia ja taloudellisia epäkohtia. (Bertelsmann Stiftung 2024, s. 15). [↑](#footnote-ref-3)
4. Vuosien 2016–2017 protesteista ks. Maahanmuuttovirasto / maatietopalvelu 16.9.2022. Saatavilla Tellus-maatietokannassa. [↑](#footnote-ref-4)
5. RFI / Finnan 18.1.2017. [↑](#footnote-ref-5)
6. Africanews 2.11.2018 / päivitetty 13.8.2024. [↑](#footnote-ref-6)
7. International Crisis Group 31.3.2023, s. 6 alaviite no. 14. [↑](#footnote-ref-7)
8. HRW 3.9.2019. [↑](#footnote-ref-8)
9. GI-TOC & ACLED 9/2024, s. 9. [↑](#footnote-ref-9)
10. GI-TOC & ACLED 9/2024, s. 9. Bamendalaisen aktivistin haastattelu Yaoundéssa 15.6.2023. [↑](#footnote-ref-10)
11. OFPRA 18.6.2024, s. 3. OFPRA:n 12.4.2024 haastattelema tutkija, joka esiintyy turvallisuussyistä anonyyminä. [↑](#footnote-ref-11)
12. OFPRA 18.6.2024, s. 3. OFPRA:n haastatteleman tutkijan mukaan liike tunnetaan Kamerunin vanhimpana englanninkielisten (anglofonien) liikkeenä. Se oli yksi 15:stä kansalaisyhteiskunnan liikkeestä, jotka muodostivat vuonna 2017 Southern Cameroons Civil Society Consortium -yhteenliittymän. SCNC on toiminut pitkään Kamerunin englanninkielisten kansalaisten identiteetin puolesta. SCNC katsoi vuonna 2018, että ”Ambazonian hallitus” voi puhua anglofoniväestön puolesta ja että sillä on valtuudet neuvotella tai lobata kansallisella ja kansainvälisellä tasolla englanninkielisen Kamerunin itsenäisyydestä tai englanninkielisen ja ranskankielisen osapuolen välisen liiton uudelleen neuvottelemisesta. [↑](#footnote-ref-12)
13. OFPRA 18.6.2024, s. 3–4. [↑](#footnote-ref-13)
14. OFPRA 18.6.2024, s. 3. OFPRA:n 2.4.2024 haastattelema asiantuntija, joka esiintyy turvallisuussyistä anonyyminä. [↑](#footnote-ref-14)
15. OFPRA 18.6.2024, s. 3 & 5. [↑](#footnote-ref-15)
16. Esim. useat järjestöt ml. SCNC julkaisivat 27.4.2023 avoimen kirjeen Yhdysvaltain presidentti Joseph Bidenille. (Mimi Mefo Info 29.4.2023). Mimi Mefo Info on itsenäinen verkkouutispalvelu, joka toimii Iso-Britanniasta, Saksasta ja Kamerunista käsin. Lisätietoja <https://mimimefoinfos.com/about-us/> (käyty 14.3.2025). [↑](#footnote-ref-16)
17. OFPRA 18.6.2024, s. 5–6. [↑](#footnote-ref-17)
18. OFPRA 18.6.2024, s. 6. OFPRA viittaa vain lähteeseen Anadolu Ajansi (27.12.2017), jossa mainitaan mielenosoituksen tukahduttaminen vuonna 2017 <https://www.aa.com.tr/fr/afrique/cameroun-crise-anglophone-le-scnc-dun-groupe-de-pression-aux-attaques-arm%C3%A9es/1016053> (käyty 14.3.2025). [↑](#footnote-ref-18)
19. OFPRA tarkisti seuraavat profiilit: SCNC Southern Cameroons National Council Headquarter's page <https://www.facebook.com/scncsoutherncameroonsnationalcouncil/>; Scnc Cyprus <https://www.facebook.com/scnc.cyprus/> ja Southern Cameroons National Council (SCNC) <https://www.facebook.com/groups/380960971933105>. OFPRA 18.6.2024, s. 4. [↑](#footnote-ref-19)
20. OFPRA 18.6.2024, s. 4. [↑](#footnote-ref-20)
21. SCNC Southern Cameroons National Council Headquarter's page [päiväämätön]. [↑](#footnote-ref-21)
22. SCNC Southern Cameroons National Council Headquarter's page [päiväämätön]. [↑](#footnote-ref-22)
23. <https://www.scncforsoutherncameroons.net/> -sivua ei löydy, sen sijaan internetsivulle tulee maininta siitä, että tili on lakkautettu (käyty 14.3.2025). [↑](#footnote-ref-23)
24. “Listen to this confession from Capo Daniel. The crisis in Southern Cameroon is a business” <https://www.youtube.com/watch?v=vsYJrVYodnU> (käyty 14.3.2025). [↑](#footnote-ref-24)
25. Southern Cameroons National Council (SCNC) [päiväämätön]. [↑](#footnote-ref-25)
26. Scnc-Southern Cameroons National Council Uk[päiväämätön]. [↑](#footnote-ref-26)
27. SCNC [päiväämätön]. [↑](#footnote-ref-27)
28. GI-TOC & ACLED 9/2024, s. 9. Lähteessä viitataan bamendalaisen aktivistin haastatteluun Yaoundéssa 15.6.2023. [↑](#footnote-ref-28)
29. OFPRA 18.6.2024, s. 5–6. [↑](#footnote-ref-29)
30. OFPRA 18.6.2024, s. 6. OFPRA:n 2.4.2024 haastattelema asiantuntija, joka esiintyy turvallisuussyistä anonyyminä. [↑](#footnote-ref-30)
31. HRW 2/2022 s. 28, 45, 62, 67–68, ks. myös s. 107–108, 142. [↑](#footnote-ref-31)
32. HRW 18.7.2024. [↑](#footnote-ref-32)
33. Freedom House 2024; USDOS 23.4.2024, s. 11–12; Amnesty International 2023; Bertelsmann Stiftung 2024, s. 11. [↑](#footnote-ref-33)
34. CGRA / CEDOCA 16.5.2022a, s. 6. Sama taho on julkaissut myös laajemman raportin, ks. CGRA / CEDOCA 16.5.2022b. [↑](#footnote-ref-34)
35. *Association des rapatriés et de lutte contre l’émigration clandestine du Cameroun*. (CGRA / CEDOCA 16.5.2022a, s. 6). [↑](#footnote-ref-35)
36. CGRA / CEDOCA 16.5.2022a, s. 3. [↑](#footnote-ref-36)
37. CGRA / CEDOCA 16.5.2022a, s. 3. [↑](#footnote-ref-37)
38. *Action des chrétiens pour l'abolition de la torture au Cameroun.* (CGRA / CEDOCA 16.5.2022a, s. 6). [↑](#footnote-ref-38)
39. CGRA / CEDOCA 16.5.2022a, s. 3. [↑](#footnote-ref-39)
40. CGRA / CEDOCA 16.5.2022a, s. 3–4. [↑](#footnote-ref-40)
41. CGRA / CEDOCA 16.5.2022a, s. 4. [↑](#footnote-ref-41)
42. CGRA / CEDOCA 16.5.2022a, s. 4–5. [↑](#footnote-ref-42)
43. CGRA / CEDOCA 16.5.2022a, s. 5. [↑](#footnote-ref-43)
44. CGRA / CEDOCA 16.5.2022a, s. 6. [↑](#footnote-ref-44)
45. Freedom House 2024. [↑](#footnote-ref-45)
46. Reuters / Atabong et al. 8.8.2024. [↑](#footnote-ref-46)
47. Bertelsmann Stiftung 2024, s. 13. [↑](#footnote-ref-47)
48. USDOS 23.4.2024, s. 11–12. [↑](#footnote-ref-48)
49. Amnesty International 2023. [↑](#footnote-ref-49)
50. CIA 13.3.2025. [↑](#footnote-ref-50)
51. Alliance politique pour la changement. (HRW 21.3.2024). [↑](#footnote-ref-51)
52. Alliance politique pour la transition. (HRW 21.3.2024). [↑](#footnote-ref-52)
53. HRW 21.3.2024. [↑](#footnote-ref-53)